เงินบาทเปิดตลาด 32.22/24
ธนาคารกรุงศรีอยุธยารายงาน เงินบาทเปิดตลาด 32.22/24 ยังแข็งค่าต่อเนื่องตามภูมิภาค
16 ก.ค. 2553

ธนาคารกรุงศรีอยุธยารายงาน เงินบาทเปิดตลาด 32.22/24 ยังแข็งค่าต่อเนื่องตามภูมิภาค
นักบริหารเงิน ธนาคารกรุงศรีอยุธยา กล่าวว่า เช้านี้เงินบาทเปิดตลาดที่ระดับ 32.22/24 บาท/ดอลลาร์ แข็งค่าจากตอนที่ปิดตลาดวานนี้เล็กน้อย เป็นไปตามค่าเงินในภูมิภาคที่ยังแข็งค่าต่อเนื่อง
"เมื่อวานนี้มีผลประมูลบอนด์ของทางสเปนออกมาค่อนข้างจะดี ดีมานด์ความต้องการซื้อค่อนข้างจะ Cover ไปพอสมควร คนเลยมองว่าทางยุโรปน่าจะกลับมาดีแล้ว และตัวเลขจีดีพีของจีนก็ออกมาดีด้วยก็เลยบวกกันทั้งหมด เริ่มลงทุนในสินทรัพย์เสี่ยงมากขึ้น"นักบริหารเงิน กล่าว
สำหรับเงินเยนตอนนี้อยู่ที่ 87.22/24 เยน/ดอลลาร์ แข็งค่าจากวานนี้ ส่วนค่าเงินยูโรอยู่ที่ 1.2917/2920 ดอลลาร์/ยูโร แข็งค่าขึ้นมาเร็วมาก
สำหรับประเด็นที่ต้องติดตามคือ การรายงานตัวเลขผลประกอบการของสหรัฐฯ คือ กระทรวงแรงงานสหรัฐเปิดเผยดัชนีราคาผู้บริโภค (CPI) เดือนมิ.ย., กระทรวงการคลังสหรัฐเปิดเผยข้อมูลเงินทุนไหลเข้าสุทธิและปริมาณการซื้อพันธบัตรรัฐบาลสหรัฐของต่างชาติเดือนพ.ค. และ ดัชนีความเชื่อมั่นขั้นต้นเดือนก.ค.
"แต่ที่สำคัญและตลาดน่าจะจับตาคือ ผลประกอบการของ City Bank และตัวเลขเงินเฟ้อของสหรัฐฯ"นักบริหารเงิน กล่าว
ทั้งนี้ ประเมินกรอบการเคลื่อนไหวของเงินบาทอยู่ระหว่าง 32.20-32.30 บาท/ดอลลาร์
"อาจจะไม่หลุด 32.20 บาท/ดอลลาร์ อาจจะมีรีบาวน์ขึ้นได้อีกนิดหน่อย แต่ระยะยาวเงินบาทก็ยังน่าจะแข็งค่าได้อยู่"นักบริหารเงิน กล่าว